Τζος Ντουχάμελ

Βιογραφία

Ο Ντουχάμελ γεννήθηκε στην Βόρεια Ντακότα. Η μητέρα του, Μπόννυ Κέμπερ, είναι συνταξιούχος δασκάλα και επιχειρηματίας της περιοχής και ο πατέρας του, Λάρρυ Ντουχάμελ, είναι διαφημιστής. Είναι γαλλοκαναδικής, ιρλανδικής, αγγλικής, γερμανικής και νορβηγικής καταγωγής. Ο Ντουχάμελ μεγάλωσε ως καθολικός.
Οι γονείς του χώρισαν όταν ήταν μικρός. Παρόλο που παραμένει κοντά και στους δυο γονείς του, μεγάλωσε με την μητέρα του και τις τρεις νεότερες αδερφές του Άσλυ, Κάσιντυ και ΜακΚένζυ Ντουχάμελ. Ο Ντουχάμελ φοίτησε στο Πανεπιστήμιο της Βόρειας Ντακότα και συμμετείχε στην ποδοσφαιρική ομάδα του πανεπιστημίου. Σχεδίαζε να φοιτήσει στην Οδοντριατρική Σχολή αλλά έχασε 1,5 μονάδα από το προπτυχιακό του πτυχίο. Αργότερα συμπλήρωσε τις απαιτούμενες μονάδες και έλαβε το πτυχίο του το 2005.

Καριέρα

Ο Ντουχάμελ έχει αναφέρει "Μετά το πανεπιστήμιο ακολούθησα μια πρώην σχέση μου στην βόρεια Καλιφόρνια και έκανα βαρετές δουλειές". Ο Ντουχάμελ κέρδισε τον τίτλο του Άνδρα Μοντέλου της Χρονιάς σε έναν παγκόσμιο διαγωνισμό για μοντέλα και ταλέντα το 1997.
Ο Ντουχάμελ ξεκίνησε την υποκριτική του καριέρα σε μουσικά βίντεο κλιπ για το τραγούδι I Will Go With You της Ντόνα Σάμμερ και για το τραγούδι Genie in a Bottle της Κριστίνα Αγκιλέρα το 1999. Αργότερα την ίδια χρονιά κέρδισε τον ρόλο για την σαπουνόπερα του ABC All My Children. Η δουλειά του στην σειρά, ειδικά το ζευγάρωμα του χαρακτήρα του με την Γκρήνλη Σμάιθ (ενσαρκωμένη από την ηθοποιό Ρεμπέκα Μπούντιγκ) κέρδισε την επιδοκιμασία των κριτικών. Το 2000 πόζαρε για το φωτογραφικό άλμπουμ του Γκρεγκ Γκόρμαν As I See It.
Το 2003 κέρδισε ένα Βραβείο Έμμυ για το Αγαπημένο Ζευγάρι της Αμερικής το 2002, το οποίο μοιράστηκε με την Μπούντιγκ, και ένα Βραβείο Έμμυ για τον Καλύτερο Δευτερεύοντα Ηθοποιό για τον ρόλο του ως Λέο ντυ Πρες. Ο Ντουχάμελ εγκατέλειψε την σειρά All My Children το 2002 προκειμένου να κυνηγήσει άλλες υποκριτικές δυνατότητες. Το 2003 έλαβε έναν πρωταγωνιστικό ρόλο στην σειρά του NBC Las Vegas παίζοντας τον Ντάννυ Μακ Κόυ. Η σειρά ολοκληρώθηκε το 2008.
Ο Ντουχάμελ έκανε το ντεμπούτο του στον κινηματογράφο με την ταινία Win a Date with Tad Hamilton το 2004 και συνέχισε με τον πρωταγωνιστικό ρόλο στο θρίλερ Turistas (2006). Αφού παρακολούθησε ένα επεισόδιο του Las Vegas στο οποίο ο χαρακτήρας του Ντουχάμελ είχε μόλις επιστρέψει από τον πόλεμο στο Ιράκ, ο Στήβεν Σπίλμπεργκ τον προσέλαβε για τον ρόλο του Κάπταιν Γουίλιαμ Λένοχ στην ταινία Transformers του 2007 (μια ταινία για την οποία ο Σπίλμπεργκ ήταν ο αποκλειστικός παραγωγός). Ο Ντουχάμελ ενσάρκωσε τον ρόλο για τις τρεις επόμενες συνέχειες Transformers : Revenge of the Fallen (Ιούνιος 2009), Transformers : Dark of thw Moon (Ιούνιος 2011), Transformers : The Last Knight (Ιούνιος 2017).
Ο Ντουχάμελ ήταν ο επίσημος οδηγός για το Indianapolis 500 του 2009 όπου οδήγησε μια Chevrolet Camaro 2010. Το 2010 έπαιξε τον πρωταγωνιστικό ρόλο στην ταινία When In Rome ως Νικ Μπήμον. Το 2014 ο Ντουχάμελ πρωταγωνίστησε στην δραματική ταινία You're Not You (2014) όπου έπαιξε τον σύζυγο της Κέιτ (Χίλαρυ Σουάνκ).
Στις 13 Μαρτίου 2013 ο Ντουχάμελ ήταν ο οικοδεσπότης του σόου Kids' Choice Awards 2013 το οποίο μεταδόθηκε ζωντανά από το Λος Άντζελες της Καλιφόρνια. Αυτός και η συμπρωταγωνίστριά του από το Safe Haven Τζούλιαν Χιου πραγματοποίησαν μια ειδική εμφάνιση βασισμένη στην ταινία Safe Haven.

Προσωπική ζωή

Ο Ντουχάμελ γνώρισε και ξεκίνησε σχέση με την τραγουδίστρια Στέϊσυ Ανν Φέργκιουσον, γνωστή από το σκηνικό της όνομα Φέργκι, τον Σεπτέμβριο του 2004 αφότου η Φέργκιουσον εμφανίστηκε στην εκπομπή του Ντουχάμελ Las Vegas με το γκρουπ της Black Eyes Peas. Το ζευγάρι παντρεύτηκε στις 10 Ιανουαρίου 2009 σε μια ρωμαιοκαθολική τελετή στο Μαλιμπού της Καλιφόρνια. Έχουν έναν γιο, τον Έιξελ Τζακ Ντουχάμελ, ο οποίος γεννήθηκε τον Αύγουστο του 2013. Στις 14 Σεπτεμβρίου 2017 το ζευγάρι ανακοίνωσε τον οριστικό χωρισμό του που είχε πραγματοποιηθεί νωρίτερα εκείνη την χρονιά.
Ο Ντουχάμελ είναι ένας ενεργός καθολικός και πηγαίνει συχνά στην εκκλησία.
Το 2005 έγινε ο συνιδιοκτήτης του 10 North Main, ενός εστιατορίου στην Βόρεια Ντακότα. Το 2012 ο Ντουχάμελ εισήχθη στο Σκανδιναβικό-Αμερικανικό Hall of Fame.